section_heading: Vojna karijera
paragraph_text: Od 1897. zapovijeda eskadronom u 4. konjičkoj pukovniji, da bi nakon toga predavao vojnu povijest u Konjičkoj školi. U jesen 1898. sudjeluje u vojnim manevrima u Rumunjskoj, da bi 1900. bio imenovan časnikom za posebne zadatke u Konjičkom inspektoratu. Te iste godine, u veljači, unaprijeđen je u čin bojnika. Od 1901. obnaša dužnost starijeg pobočnika u Konjičkoj diviziji, da bi u svibnju 1902. bio imenovan pomoćnikom zapovjednika Gardijskog konjičkog eskadrona koji je 1904. reorganiziran u pukovniju. U veljači 1904. promaknut je u čin potpukovnika, te imenovan načelnikom stožera Konjičke inspekcije. U rujnu 1907. upućen je na dodatnu obuku u Austro-Ugarsku, točnije u 7. ulansku pukovniju smještenu u Pardubicama. U Bugarsku se vraća u listopadu 1908. kada je unaprijeđen u čin pukovnika, te imenovan zapovjednikom Gardijske konjičke pukovnije koju dužnost obnaša do početka Prvog balkanskog rata.